MT Il-Ġurnal Uffiċjali tal-Unjoni Ewropea L 215/4

REGOLAMENT TAL-KUMMISSJONI (UE) 2016/1355

tad-9 ta' Awwissu 2016

li jemenda l-Anness II tar-Regolament (KE) Nru 396/2005 tal-Parlament Ewropew u tal-Kunsill rigward it-tijakloprid

(Test b'rilevanza għaż-ŻEE)

IL-KUMMISSJONI EWROPEA

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u li jemenda d-Direttiva tal-Kunsill 91/414/KEE (1), u b'mod partikolari l-Artikolu 14(1)(a) tiegħu,

Billi:

(1) Għat-tijakloprid, il-livelli massimi ta' residwi (MRLs) ġew stabbiliti fl-Anness II tar-Regolament (KE) Nru 396/2005.

(2) Fil-kuntest ta' proċedura għall-awtorizzazzjoni tal-użu ta' prodott għall-protezzjoni tal-pjanti li fih is-sustanza attiva tijakloprid fuq iż-żerriegħa tal-kolza, tressqet applikazzjoni f'konformità mal-Artikolu 6(1) tar-Regolament (KE) Nru 396/2005 biex jiġi mmodifikat l-MRL eżistenti fl-għasel u fi prodotti oħrajn tal-apikultura.

(3) F'konformità mal-Artikolu 8 tar-Regolament (KE) Nru 396/2005, dik l-applikazzjoni ġiet evalwata mill-Istat Membru kkonċernat u r-rapport ta' evalwazzjoni ntbagħat lill-Kummissjoni.

(4) L-Awtorità Ewropea dwar is-Sigurtà fl-Ikel, minn hawn 'il quddiem “l-Awtorità”, ivvalutat l-applikazzjoni u r-rapport ta' evalwazzjoni, eżaminat b'mod partikolari r-riskji għall-konsumatur u, fejn rilevanti, għall-annimali, u tat opinjoni motivata dwar l-MRL propost (2). Hija bagħtet din l-opinjoni lill-Kummissjoni u lill-Istati Membri u għamlitha disponibbli għall-pubbliku.

(5) L-Awtorità kkonkludiet li kienu ġew issodisfati r-rekwiżiti kollha fir-rigward tad-dejta u li, il-modifika għall-MRL mitluba mill-applikant kienet aċċettabbli fir-rigward tas-sikurezza tal-konsumatur abbażi ta' valutazzjoni tal-esponiment tal-konsumatur għas-27 grupp Ewropew speċifiku tal-konsumatur. L-Awtorità qieset l-aktar informazzjoni riċenti dwar il-karatteristiċi tossikoloġiċi tas-sustanza. La l-esponiment tul il-ħajja għal dik is-sustanza bil-konsum tal-prodotti tal-ikel kollha li jista' jkun fihom dik is-sustanza, u lanqas l-esponiment għal perjodu qasir minħabba konsum għoli tal-prodott rilevanti ma wera li kien hemm riskju li jinqabżu l-konsum aċċettabbli ta' kuljum jew id-doża akuta ta' referenza.

(6) L-Awtorità pproponiet diversi MRLs għall-għasel, li għandhom jiġu kkunsidrati mill-amministraturi tar-riskju, li kienu bbażati, rispettivament, fuq il-provi fuq il-post ippreżentati mill-applikant u fuq id-dejta ta' monitoraġġ mill-Unjoni kollha. Peress li ma hemmx riskju għall-konsumaturi, l-MRL għat-tijakloprid fl-għasel għandu jiġi stabbilit fil-livell ta' 0,2 mg/kg abbażi tal-provi disponibbli fuq ir-residwi. Id-dejta ta' monitoraġġ hija f'medda simili u tikkonferma dan il-livell.

(7) Abbażi tal-opinjonijiet motivati tal-Awtorità u filwaqt li jitqiesu l-fatturi rilevanti tas-suġġett ikkunsidrat, il-modifika xierqa għall-MRL tissodisfa r-rekwiżiti tal-Artikolu 14(2) tar-Regolament (KE) Nru 396/2005.

(8) Għalhekk, ir-Regolament (KE) Nru 396/2005 għandu jiġi emendat skont dan.

(9) Sabiex jiġi mminimizzat it-tfixkil potenzjali fis-suq li jista' jinqala' minħabba l-applikazzjoni temporanja tal-MRL għall-għasel, kif stipulat fil-limitu ta' determinazzjoni mir-Regolament tal-Kummissjoni (UE) 2015/1200 (3), dan ir-Regolament għandu jidħol fis-seħħ mill-aktar fis possibbli.

(10) Il-miżuri previsti f'dan ir-Regolament huma f'konformità mal-Opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1

L-Anness II tar-Regolament (KE) Nru 396/2005 huwa emendat f'konformità mal-Anness ta' dan ir-Regolament.

Artikolu 2

Dan ir-Regolament jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan ir-Regolament jorbot fl-intier tiegħu u japplika direttament fl-Istati Membri kollha. Magħmul fi Brussell, id-9 ta' Awwissu 2016. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) Ir-rapporti xjentifiċi tal-EFSA huma disponibbli online fuq: http://www.efsa.europa.eu:

Reasoned opinion on the modification of the existing maximum residue level for thiacloprid in honey. EFSA Journal 2016;14(3):4418 [21 pp.].

(3) Ir-Regolament tal-Kummissjoni (UE) 2015/1200 tat-22 ta' Lulju 2015 li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta' residwi għall-amidosulfuron, għall-feneżammid, għall-kresoksim-metil, għat-tijakloprid u għat-trifloksistrobina f'ċerti prodotti jew fuqhom (ĠU L 195, 23.7.2015, p. 1).